Document ID: 32008D0556

ΑΠΌΦΑΣΗ ΤΗΣ ΕΠΙΤΡΟΠΉΣ
της 25ης Ιουνίου 2008
σχετικά με τη χρηματοδοτική συνδρομή της Κοινότητας στο πλαίσιο έκτακτων μέτρων για την καταπολέμηση της γρίπης των πτηνών στην Πορτογαλία το 2007
[κοινοποιηθείσα υπό τον αριθμό Ε(2008) 2978]
(Το κείμενο στην πορτογαλική γλώσσα είναι το μόνο αυθεντικό)
(2008/556/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 3 παράγραφος 3 και το άρθρο 3α παράγραφος 1,
Εκτιμώντας τα ακόλουθα:
(1)
Η απόφαση 90/424/ΕΟΚ καθορίζει τις διαδικασίες που διέπουν τη χρηματοδοτική συνδρομή της Κοινότητας για συγκεκριμένα κτηνιατρικά μέτρα, συμπεριλαμβανομένων των έκτακτων μέτρων. Σύμφωνα με το άρθρο 3α της εν λόγω απόφασης, τα κράτη μέλη μπορούν να λάβουν κοινοτική χρηματοδοτική συνδρομή για την κάλυψη των δαπανών που προκύπτουν από τη λήψη ορισμένων μέτρων σχετικά με την εκρίζωση της γρίπης των πτηνών.
(2)
Στο άρθρο 3α παράγραφος 3 της απόφασης 90/424/ΕΟΚ καθορίζονται κανόνες σχετικά με το ποσοστό των δαπανών των κρατών μελών που μπορεί να καλυφθεί από τη χρηματοδοτική συνδρομή της Κοινότητας.
(3)
Ο κανονισμός (ΕΚ) αριθ. 349/2005 της Επιτροπής, της 28ης Φεβρουαρίου 2005, για τους κανόνες σχετικά με την κοινοτική χρηματοδότηση των επειγουσών παρεμβάσεων και της καταπολέμησης ορισμένων νόσων των ζώων που αναφέρονται στην απόφαση 90/424/ΕΟΚ του Συμβουλίου (2), σε συνέχεια της τροποποίησης της απόφασης 90/424/ΕΟΚ με την απόφαση 2006/53/ΕΚ του Συμβουλίου (3), δεν καλύπτει πλέον τη γρίπη των πτηνών. Επομένως, είναι αναγκαίο να αναφερθεί ρητά στην παρούσα απόφαση ότι προϋπόθεση για τη χορήγηση χρηματοδοτικής συνδρομής στην Πορτογαλία είναι η συμμόρφωσή της με ορισμένους κανόνες που ορίζονται στον εν λόγω κανονισμό.
(4)
Το 2007 εκδηλώθηκαν κρούσματα της γρίπης των πτηνών στην Πορτογαλία. Η εκδήλωση της νόσου αυτής αποτελεί σοβαρό κίνδυνο για το κοινοτικό ζωικό κεφάλαιο. Η Πορτογαλία έλαβε μέτρα για την καταπολέμηση αυτών των κρουσμάτων, σύμφωνα με το άρθρο 3α παράγραφος 2 της απόφασης 90/424/ΕΟΚ.
(5)
Η Πορτογαλία έχει συμμορφωθεί πλήρως με τις τεχνικές και τις διοικητικές υποχρεώσεις όπως ορίζονται στο άρθρο 3 παράγραφος 3 και στο άρθρο 3α παράγραφος 2 της απόφασης 90/424/ΕΟΚ και στο άρθρο 6 του κανονισμού (ΕΚ) αριθ. 349/2005.
(6)
Στις 7 Νοεμβρίου 2007, η Πορτογαλία υπέβαλε στην Επιτροπή πληροφορίες σχετικά με τις δαπάνες που πραγματοποιήθηκαν και συνέχισε να παρέχει όλες τις αναγκαίες πληροφορίες σχετικά με τις δαπάνες αποζημίωσης και τις λειτουργικές δαπάνες.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Χρηματοδοτική συνδρομή της Κοινότητας
1. Η Κοινότητα χορηγεί χρηματοδοτική συνδρομή στην Πορτογαλία για τις δαπάνες που πραγματοποίησε το εν λόγω κράτος μέλος το 2007 στο πλαίσιο της λήψης των μέτρων για την καταπολέμηση της γρίπης των πτηνών που αναφέρονται στο άρθρο 3α παράγραφος 2 της απόφασης 90/424/ΕΟΚ.
2. Για τους σκοπούς της παρούσας απόφασης, τα άρθρα 2 έως 5, το άρθρο 7, το άρθρο 9 παράγραφοι 2, 3 και 4, καθώς και το άρθρο 10 του κανονισμού (ΕΚ) αριθ. 349/2005 εφαρμόζονται mutatis mutandis.
Άρθρο 2
Αποδέκτης
Η παρούσα απόφαση απευθύνεται στην Πορτογαλική Δημοκρατία.
Βρυξέλλες, 25 Ιουνίου 2008.

Labels: 19
5
20
0
6
18
15